POROČILO O IZMENJAVI

(2.semester- 2018)

Za vse, ki ste vsaj pomislili na izmenjavo – pojdite! Izkušnja je neponovljiva in res dragocena. Sama sem z izmenjavo zelo zadovoljna, saj sem bila navdušena ne le nad samim čudovitim mestom, ampak tudi nad fakulteto, socialno mrežo in predvsem načinom življenja, v katerega si tam vpet. Poleg raziskovanja drugačnosti tudi sam sebe bolje spoznaš, čas pa imaš tudi za razmislek o tem, kako sprememba vpliva nate.

Fakulteto bi ocenila kot dobro, poleg tega so vsa predavanja v angleškem jeziku, zato je lahko slediti. Predavanja so interaktivne narave, profesor pa vzdržuje prijateljski in sproščen odnos. Profesorji se zelo trudijo, da bi znanje podali na razumljiv način, vprašanja pa so več kot dobrodošla. Na splošno zelo podpirajo tudi inovativnost. Včasih je malo razočaranja, kajti visoke ocene so kar težje dosegljive. Kar še peša, sta komunikacija, ki je bila včasih malo slaba, in tudi organizacija.

Amsterdam je eno izmed dražjih mest, zato so tudi stroški precej visoki. Nočno življenje, restavracije in bari so v primerjavi s Slovenijo res dragi, medtem ko supermarket ponuja cene, ki jih imamo tudi pri nas. Namestitve so za naše razmere drage, okvirno med 350 in 600 eur, odvisno od bližine centra, velikosti, opreme. Sama sem za nastanitev plačevala dobrih 500 eur na mesec, imela pa sem svojo sobo in kopalnico, skupno kuhinjo, oddaljenost od mesta in faksa pa približno 20–30 min s kolesom. Prevozi v Amsterdamu so dragi (metro-bus-tram mesečna karta stane cca 95 eur), poleg tega pa je kolo daleč najbolj priročno prevozno sredstvo, ki ga skoraj moraš imeti.

Ker so predavanja večinoma 3x na teden, ostane več kot dovolj časa za samo druženje. Razred je mešan, v njem so tako nizozemski študentje kot tudi mednarodni iz vseh koncev Evrope, tako da res lahko spoznaš različne kulture. Poleg tega mesto ponuja ogromno festivalov, prireditev in drugih zabavnih reči, zato ti res ne more biti dolgčas. Za tiste, ki razmišljate tudi o delu na izmenjavi, povsem mogoče je! Veliko delodajalcev išče ljudi za delo, tudi za krajši čas, kot je izmenjava, ker pa je Amsterdam tako raznoliko in turistično mesto, je marsikje dovolj, če znaš angleško. Tudi časovno se zdi združljivo s faksom in zabavo, če le ne delaš vsak dan! Na ta način spoznaš tudi veliko Nizozemcev, ki ti lahko mesto pokažejo tudi na drugačen način kot turističen.

Čeprav mesto pobere kar nekaj denarja in moraš včasih napisati kar nekaj mailov, da od profesorja dobiš odgovor, je izmenjava več kot vredna.

Bi jo priporočila? JA, JA, JA!